ersaritæpper
Ersaritæpper, håndknyttede tæpper, udført af den turkmenske ersaristamme, der lever i grænseegnene mellem Turkmenistan, Usbekistan og Afghanistan. 
Ersarierne lever som bofaste eller halvnomader. Deres ret løst knyttede tæpper og andre tekstiler er præget af livlige farver og frodige geometriske mønstre, ofte på en rød bund ligesom de øvrige turkmenske tæpper. Særligt smukke er bedetæpperne.
De gamle ersaritæpper har givet inspiration til moderne afghantæpper. Se også beshirtæpper.